钦定古今图书集成/明伦汇编/氏族典/第193卷 > 姚宗文
## 钦定古今图书集成/明伦汇编/氏族典/第193卷 > 姚宗文

按《明外史刘廷元传》：“姚宗文，慈谿人。由庶吉士授户
科给事中。与廷元辈排孙丕扬，讦汤兆京，荐徐大化，
庇韩敬，攻翁正春、孙慎行。遭丧出都，会梃击事发，与
廷元密谋而后行。久之，补吏科右给事中，出阅辽东
军马，疏请加派，于将吏无所甄别。庇刘国缙，与熊廷
弼构隙。还朝，遽擢太常少卿，南京御史连疏论列，乃”
引疾去。既而再起廷弼，罪倡攻者，宗文坐除名。天启
五年，魏忠贤议杀廷弼，召宗文复故官。七年擢右佥
都御史，巡抚湖广。骤加右都御史。崇祯初，劾罢。